Bejaarde deur kinders beroofTrenancepark (Foto verskaf deur Rusa) ŉ 84-jarige ouma en ŉ 55-jarige familielid is Maandagmiddag deur kinders in Trenancepark naby Verulam in KwaZulu-Natal beroof. “Reaction Unit South Africa (Rusa) het omstreeks 16:00 ŉ oproep gekry vir bystand,” het Prem Balram, woordvoerder van Rusa, gesê. “Die vroue het aan beamptes gesê hulle was op pad terug huis toe ná hulle hul Covid-19-inenting gekry het. Hulle openbare vervoer het hulle by Trenancepark se Old Phase-ingang afgelaai toe agt seuns, vermoedelik nege en 10 jaar oud, hulle oorval het.” Die seuns het die vroue met messe gedreig, hulle aangerand en hul handsakke met hul kontant, identiteitsdokumente, inentingskaarte en ander waardevolle besittings gesteel. “Die vroue is op die grond neergedruk en verder aangerand. Hulle het ernstige kop- en gesigbeserings opgedoen.”